Nimo

Ny **nimo** dia hazo teratany any India, ao amin' ny fianakaviana *[[Meliaceae]]*, ao amin' ny fileharana Sapindales. Avy amin' ny teny bengaly hoe নিম / *nim* io anarany amin' ny teny malagasy io. Ny anarany ara-tsiansa dia ***Azadirachta indica***. Iray amin' ny karazana roa ao amin' ny vondron-karazana *[[Azadirachta]]* izy io ary teratany ao amin' ny Zana-kôntinenta Indiana (India, Nepaly, Pakistàna, Bangladesy ary Srilanka). Amin' ny ankapobeny dia afaka maniry any amin' ny faritra mafana izy io. Ny voany sy ny vihiny no akana ny menaka nimo.

Amin' ny teny frantsay izy dia atao hoe *margousier* na *margosier***,** fa amin' ny teny anglisy kosa dia 

## Ny mombamomba azy

Hazo mitombo haingana ny nimo, izay mahatratra 20 m ny haavony, ary mahalana kokoa ny 35 ka hatramin' ny 40 m. Maitso lalandava ny raviny, saingy mety hihintsana amin' ny fotoan' ny haintany na raha misy aretina mafy. Malalaka sy mivelatra ny sampany. Ny vondron-dravina somary matevina dia boribory ary mety hahatratra 15-20 m ny savaivony amin' ny hazo antitra.

Mirefy 20 ka hatramin' ny 40 sm ny halavan' ny raviny, miaraka amin' ny zana-pelana maitso matroka miisa 20 hatramin' ny 30 izay manana halava 3 ka hatramin' ny 8 sm. Matetika no tsy misy ny zana-pelana farany. Fohy ny tangozan-dravina.

Any amin' ny faritra mafana dia mipoitra amin' ny volana Janoary ka hatramin' ny Mey ny voniny fotsy sy mamerovero. Mipetaka eny amin' ny katsaoka fanampiny mitsotsorika mirefy hatramin' ny 25 sm ireo voniny ireo. Misy voniny 150 hatramin' ny 250 ny vondrombony iray, izay misampana hatramin' ny ambaratonga fahatelo. Manana halava 5-6 mm sy sakany 8-11 mm ny voniny tsirairay.

Mitovitovy amin' ny an' ny ôliva ny voany, izay manana halava eo anelanelan' ny 1,4 sy 2,8 sm sy savaivo 1,0 hatramin' ny 1,5 sm. Ny hoditra ivelany amin' ny voany dia manify sady misy nofony (hoditra afovoany) mamy-mangidy sy fotsy manopy mavo ary tena misy tsiraka. Manana hateviny 0,3-0,5 sm ny hoditra afovoany. Ny hoditra anatiny fotsy sy mafy dia misy vihy iray, mahalana ny roa na telo, lavalava miaraka amin' ny fonom-bihy miloko volontany.

## Fampiasana azy
Any India dia hamainina ny ravin' ny nimo ary apetraka anaty vata misy lamba mba hisakanana ny bibikely tsy hihinana ny fitafiana, sy ao anaty vata fitehirizam-bary. Manampy amin' ny fandroahana moka ny fandoroana ny raviny maina.

Rehefa lehibe ny hazo nimo dia afaka mamokatra voany hatramin' ny 50 kg, izay ahazoana vihiny milanja 30 kg; ireo no tena loharanon' ny fitambaran-tsinga famonoana bibikely, anisan' izany ny azadiraktinina (C35H44O16). Mora lefin' ny hazavana ny herin' ny azadiraktinina.

Manakana ny fivoaran' ny olitra ho bibikely ny azadiraktinina, sady mahatonga ny fandevonan-kanina ao amin' ny olitra tsy hiasa. Betsaka azadiraktinina ny menaka azo avy amin' ny voan' ny nimo, izay ampiasaina ho fanafody kankana, saingy poizina ho an' ny olombelona. Ity menaka ity, izay antsoina hoe menaka nimo, dia azo avy amin' ny famiazana mangatsiaka ny voa. Tokony hatao ny fanadiovana mba hahazoana vokatra tsara kalitao. Miovaova be arakaraka ny toetany sy ny toetry ny nofon-tany ary ny toetran' ilay hazo ny habetsahan' ny azadiraktinina ao anaty voa. Mety mamokatra azadiraktinina miovaova habetsaka isan-taona ny hazo nimo iray. Nasehon' ny manam-pahaizan fa tsy ny azadiraktinina irery no akora manana asa ao amin' ny nimo.

Any Soisa dia nahazo fankatoavana hampiasaina amin' ny fambolena biôlôjika ny ny azadiraktinina avy amin' ny nimo mba hamonoana bibikely sy hamonoana *[[Acarina]]*, hiadiana amin' ny *[[Aphidoidea]]* sy  amin' ny bibikely mpanimba fambolena zavamaniry fihinam-boa sy legioma. Na izany aza dia heverina ho mampidi-doza ho an' ny zavamananaina anaty rano ny azadiraktinina.

## Jereo koa

* *[[Azadirachta]]*

* Voandelaka (*Melia azedarach*)
* Vonenina na tonga na trongatsy (*Catharanthus roseus*)
* Tangena (*Cerbera manghas*)
* Vahona (*Aloe*)